**PREDLOG**

ZAKON

O IZMJENAMA I DOPUNAMA ZAKONA O VINU

Član 1

 U Zakonu o vinu ("Službeni list CG", broj 41/16), u članu 2 poslije tačke 12 dodaje se nova tačka koja glasi:

 „12a) **kupaža** je miješanje vina ili šire različitih sorti vinove loze, različitih godina berbe ili različitih kategorija vina i šire, s tim da se kupažom bijelog vina sa crnim vinom ne može proizvesti roze vino, osim u slučaju da je konačni proizvod namijenjen za pripremu „cuvée“-a ili za proizvodnju biser vina;“.

Član 2

 U nazivu Glave III, članu 3 stav 3 tačka 4 i stav 4, čl. 6 stav 1 tačka 2, tačka 3 alineja 4 i tač. 4 i 6, članu 10 stav 1 tačka 1, članu 22 stav 2, nazivu i stavu 1 člana 24, članu 25 st. 1 i 2 i stav 3 tačka 2 alineja 2, članu 26 stav 1, članu 28 stav 1 alineja 1, članu 30 stav 4 alineja 3, članu 31 stav 3 al. 3 i 4, članu 47 stav 1 tač. 4 i 6 i stav 2, članu 48 stav 2, članu 50 stav 6, članu 57 stav 1 alineja 1 i članu 60 stav 1 tač. 14, 16 i 19 riječi: "oznaka geografskog porijekla" u različitom padežu zamjenjuju se riječima: "geografska oznaka“ u odgovarajućem padežu.

Član 3

 U članu 4 poslije stava 2 dodaju se dva nova stava koji glase:

 „Izuzetno od stava 2 tačka 2 ovog člana, dozvoljeno je da vino sa zaštićenom oznakom porijekla ima ukupnu alkoholnu jačinu do 20 % vol u sljedećim okolnostima:

* ako je vino proizvedeno u vinogradarskim područjima koja se nalaze u vinogradarskim zonama CI, CII I CIII kojoj u skladu sa Regulativom Savjeta (EC) br. 1308/2013 pripada crnogorsko vinogradarsko područje, bez ikakvog obogaćivanja; i
* ako je vino proizvedeno bez obogaćivanja ili pojačano samo djelimičnim koncentrovanjem postupkom hlađenja, pod uslovom da je u Specifikaciji proizvoda u tehničkoj dokumentaciji dotične zaštićene oznake porijekla dopuštena ta mogućnost.

 Izuzetno od stava 2 tačka 2 ovog člana, vino može da bude potpuno ili djelimično dealkoholizovano nakon što u potpunosti postigne svoja svojstva, primjenom dozvoljenih enoloških postupaka.“

Dosadašnji st. 3 i 4 postaju st. 5 i 6.

Član 4

 Član 27 mijenja se i glasi:

**„Korišćenje oznake porijekla i geografske oznake
Član 27**

 Zaštićenu oznaku porijekla i zaštićenu geografsku oznaku može koristiti bilo koje pravno i fizičko lice koje stavlja u promet vino proizvedeno u skladu sa odgovarajućim specifikacijama proizvoda.

 Zaštićena oznaka porijekla i zaštićena geografska oznaka kao i vino koje nosi zaštićeni naziv u skladu sa specifikacijom proizvoda zaštićeno je od:

1) direktne ili indirektne komercijalne upotrebe tog zaštićenog naziva:

- za proizvode koji nijesu u skladu sa specifikacijama proizvoda zaštićenog naziva ili

- upotrebom kojom se narušava ugled oznake porijekla ili geografske oznake;

2) svake zloupotrebe, oponašanja ili aludiranja i ako je označeno pravo porijeklo proizvoda ili usluge ili ako je naziv proizvoda preveden, transkribovan ili transliteriran ili ako mu je dodat izraz "stil", "tip", "metoda", "kako se proizvodi u", "imitacija", "aroma", "kao" ili slično;

3) druge lažne oznake ili oznake koje dovode u zabludu u pogledu: porijekla, prirode ili ključnih osobina proizvoda na unutrašnjoj ili spoljašnjoj ambalaži, na reklamnim materijalima ili dokumentima koji se odnose na vinski proizvod, na pakovanju proizvoda u ambalaži koja stvara pogrešnu predstavu o njegovom porijeklu;

4) drugih postupaka koje potrošača mogu dovesti u zabludu u pogledu pravog porijekla proizvoda.

 Naziv proizvoda od grožđa sa oznakom porijekla ili geografskom oznakom ili tradicionalnim izrazom upisuju se na osnovu zahtjeva i izvršene provjere usklađenosti sa specifikacijom iz člana 25 ovog zakona u registar zaštićenih oznaka.

Službene kontrole, kontrolu berbe i porijekla grožđa, kontrolu proizvođačke evidencije vrši Uprava za bezbjednost hrane, veterinu i fitosanitarne poslove.

Provjeru usklađenosti proizvoda sa specifikacijom iz člana 25 ovog zakona, odnosno sertifikaciju geografskog porijekla proizvoda od grožđa vrši Ministarstvo do akreditacije kontrolnog tijela u skladu sa ISO/IEC 17065.

 Registar zaštićenih oznaka vodi Ministarstvo.

 Način vođenja registra zaštićenih oznaka, bliži način podnošenja zahtjeva i provjere usklađenosti specifikacije propisuje Ministarstvo.”

Član 5

 U članu 28 stav 1 alineja 2 riječi: „sa oznakom ili sa geografskim porijeklom” zamjenjuju se riječima: „sa zaštićenim geografskim porijeklom.”

Član 6

 Poslije člana 38 dodaju se dva nova člana koja glase:

**„Najmanji sadržaj alkohola u nusproizvodima**

**Član 38a**

 Filtriranje i centrifugiranje vinskog taloga ne smatra se presovanjem ako su dobijeni proizvodi koji ispunjavaju uslove u pogledu kvaliteta propisane ovim zakonom.

 Najmanji sadržaj alkohola u nusproizvodima je najmanji zapreminski procenat alkohola koji mora da sadrži nusproizvod nakon odvajanja od vina u odnosu na procenat koji sadrži proizvedeno vino i treba da bude najmanje 5% volumnog udjela alkohola u proizvedenom vinu.

 Radi utvrđivanja volumena alkohola u nusproizvodima u odnosu na procenat alkohola u proizvedenom vinu, standardna prirodna alkoholna jačina izražena volumnom, koja se primjenjuje u različitim vinogradarskim zonama je:

* 8,0 % za zonu A;
* 8,5 % za zonu B;
* 9,0 % za zonu C I.;
* 9,5 % za zonu C II.;
* 10,0 % za zonu C III.

 Ako odgovarajući procenat iz stava 2 ovog člana nije dosegnut, proizvođač vina dužan je da dostavi količinu vina iz sopstvene proizvodnje koja odgovara količini potrebnoj za dosezanje najmanjeg procenta.

**Odlaganje nusproizvoda**

**Član 38b**

 Svi proizvođači koji tokom predmetne vinske godine proizvedu više od 50 hl vina ili šire i koji posjeduju nusproizvode proizvodnje vina ili bilo koje druge prerade grožđa, dužni su da te nusproizvode odlažu najkasnije do kraja vinske godine u kojoj su nusproizvodi dobijeni, na higijenski i ekološki prihvatljiv način, vodeći računa o zaštiti životne sredine, ili da ih odlažu isporukom za destilaciju.“

Član 7

 U članu 40 stav 5 poslije riječi: „Listu vina“ dodaju se riječi: „sa zaštićenim geografskim porijeklom“.

Član 8

 U članu 41 poslije stava 2 dodaje se novi stav koji glasi:

 „U proizvodnji organskog vina zabranjena je upotreba sljedećih enoloških postupaka, procesa i načina obrade:

* djelimično koncentrovanje postupkom hlađenja;
* uklanjanje sumpor-dioksida fizičkim postupcima;
* obrada elektrodijalizom radi postizanja stabilnosti vina na tartarate;
* djelimična dealkoholizacija vina; i
* obrada katjonskim izmjenjivačima radi postizanja stabilnosti vina na tartarate.”

 Dosadašnji st. 2 i 3 postaju st. 3 i 4.

Član 9

 Član 46 mijenja se i glasi:

**„Obavezni podaci za označavanje vina
Član 46**

Etiketa sadrži sljedeće obavezne podatke:

1. naziv vrste proizvoda uz navođenje izraza:

- „dealkoholizovano“ ako je primjenom dozvoljenih enoloških postupaka stvarna alkoholna jačina proizvoda manja od 0,5% vol. Ili

- „djelimično dealkoholizovano“ ako je primjenom dozvoljenih enoloških postupaka stvarna alkoholna jačina proizvoda veća od 0,5% vol., a manja od stvarne alkoholne jačine proizvoda prije dealkoholizacije;

1. za vina sa zaštićenom oznakom porijekla ili zaštićenom geografskom oznakom:

- izraz "zaštićena oznaka porijekla" ili "zaštićena geografska oznaka" i

- naziv zaštićene oznake porijekla ili zaštićene geografske oznake;

1. stvarnu alkoholnu jačinu izraženu % vol.;
2. naziv zemlje porijekla;
3. naziv pravnog ili fizičkog lica koje je izvršilo punjenje, a za pjenušavo vino, gazirano pjenušavo vino, kvalitetno pjenušavo vino ili kvalitetno aromatično pjenušavo vino naziv proizvođača;
4. naziv uvoznika za uvezena vina;
5. sadržaj šećera u slučaju pjenušavog vina, gaziranog pjenušavog vina, kvalitetnog pjenušavog vina ili kvalitetnog aromatičnog pjenušavog vina;
6. nutritivnu deklaraciju;
7. popis sastojaka; i
8. najkraći rok trajanja za proizvode koji su podvrgnuti dealkoholizaciji i čija je stvarna alkoholna jačina manja od 10% vol.

 Izuzetno od stava 1 tač. 1 i 2 ovog člana, ako naziv proizvoda sadrži naziv zaštićene oznake porijekla ili zaštićene geografske oznake, mogu se izostaviti izrazi "zaštićena oznaka porijekla" ili "zaštićena geografska oznaka", kao i naziv vrste proizvoda.“

Član 10

 U članu 58 stav 2 riječi: „inspektor za vino.“ zamjenjuju se riječima: „poljoprivredni inspektor“.

U članu 58 nakon stava 2 dodaje se novi stav, koji glasi:

„Sprovođenje službenih kontrola vrši Uprava za bezbjednost hrane, veterinu i fitosanitarne poslove“.

Član 11

 U članu 60 stav 1 poslije tačke 10 dodaje se nova tačka koja glasi:
 „10a) ne odlaže nuspropizvode u skladu sa članom 38b ovog zakona (član 38b stav 1);“.

Član 12

 Ovaj zakon stupa na snagu 8 dana od dana objavljivanja u "Službenom listu Crne Gore".

**Broj:\_\_\_\_\_\_\_\_\_\_\_\_\_\_\_\_\_\_\_\_\_**

**Podgorica, \_\_.\_\_.\_\_\_\_. godine**

OBRAZLOŽENJE

**I USTAVNI OSNOV ZA DONOŠENJE ZAKONA**

 Ustavni osnov za donošenje Zakona o izmjenama Zakona o vinu sadržan je u članu 16 stav 1 tačka 5 Ustava Crne Gore, kojim je propisano da se zakonom, u skladu sa Ustavom uređuju pitanja od interesa za Crnu Goru.

**II RAZLOZI ZA DONOŠENJE ZAKONA**

 Zakon o vinu je većim dijelom usklađen sa propisima EU. Ipak, Ministarstvo poljoprivrede, šumarstva i vodoprivrede planiralo je izmjene Zakona o vinu za 3. kvartal 2024. godine, zbog institucionalne reorganizacije, koja se dogodila nakon usvajanja Zakona 2016. godine.

 Osnovni razlog za predložene izmjene Zakona o vinu je promjena u institucionalnoj organizaciji, u smislu implementacije PDO/PGI sistema geografskog označavanja vina. Preciznije, uvode se službene kontrole, u procesu kontrole porijekla grožđa i kontrole procesa proizvodnje vina. Sertifikacija je u nadležnosti Ministarstva poljoprivrede, šumarstva i vodoprivrede.

 U važećem tekstu zakona član 58 Mjere nadzora predviđeno je da inspekcijski nadzor nad sprovođenjem ovog zakona vrši organ uprave nadležan za poslove inspekcijskog nadzora preko inspektora za vino, izmjenama je predloženo da isto vrši poljoprivredni inspektor, a da službene kontrole vrši Uprava za bezbjednost hrane, veterinu i fitosanitarne poslove.

 Osim toga, neophodno je bilo izvršiti terminološko usklađivanje pojedinih izraza sa izrazima iz EU legislative.

**III USAGLAŠENOST SA EVROPSKIM ZAKONODAVSTVOM I POTVRĐENIM MEĐUNARODNIM KONVENCIJAMA**

 Nije podrazumjevano usaglašavanje sa evropskim zakonodavstvom i potvrđenim međunarodnim konvencijama, imajući u vidu da je važeči tekst zakona većim dijelom usaglašen donošenjem istog 2016. godine.

**IV OBJAŠNJENJE OSNOVNIH PRAVNIH INSTITUTA**

 U članu 2 poslije tačke 12 dodaje se nova tačka, radi detaljnijeg objašnjenja pod kojim uslovima se može koristiti termin „kupaža“, koji je uobičajen i često u upotrebi kod proizvođača vina.

 U nazivu Glave III, čl. 3, 6, 10, 22, 24, 25, 26, 28, 30, 31, 47, 48, 50, 57 i 60 ovog zakona vrši se usklađivanje termina.

 U članu 4 poslije stava 2 dodaje se novi stav, koji nije bilo moguće navesti prije završetka rejonizacije crnogorskog vinogradarskog proizvodnog područja, imajući u vidu da ovo Ministarstvo nije raspolagalo informacijima kojim vinogradarskim zonama pripadaju naša vinogradarska područja. Budući da se većina naših vinograda nalazi u veoma toploj C II i C III zoni, gdje grožđe pred berbu ima izuzetno visok sadržaj šećera, veoma je važno da se koristi ova mogućnost da vino sa zaštićenom PDO/PGI oznakom može imati sadržaj alkohola veći od 15%, a najviše 20%. Takođe, dodaje se i novi stav, o mogućnosti potpune ili djelimične dealkoholizacije vina, što je novina iz poslednjih verzija relevantnih evropskih regulativa.

 Član 27 ovog zakona mijenja se iz razloga preciznijeg definisanja korišćenje oznake porijekla i geografske oznake, takođe se u istom utvrđuje nadležnost Ministarstva poljoprivrede, šumarstva i vodoprivrede da vrši sertifikaciju geografskog porijekla proizvoda od grožđa, do akreditacije kontrolnog tijela u skladu sa ISO/IEC 17065, iz razloga što je to preporuka, tačnije eksplicitna sugestija ekspertskog tima iz EU tj. „Peer riview mission“, održane novembra 2019. godine. Takođe, dodaje se stav, kojim se definiše da službene kontrole, kontrolu berbe i porijekla grožđa, kontrolu proizvođačke evidencije vrši Uprava za bezbjednost hrane, veterinu i fitosanitarne poslove.

 U članu 28 stav 1 alineja 2 ovog zakona vrši se usklađivanje termina.

 Poslije člana 38 dodaju se dva nova člana 38 a i 38b koja glase: Najmanji sadržaj alkohola u nusproizvodima i Odlaganje nusproizvoda. Propisivanje najmanjeg sadržaja alkohola u nusproizvodima značajno je radi mogućnosti kontrole intenziteta presovanja grožđa i postizanja što boljeg kvaliteta vina. Takođe, odlaganje nusproizvoda veoma je važno s ekološkog aspekta i zaštite životne sredine. Podrška poljoprivrednim proizvođačima iz evropskikih fondova, sve je više uslovljena time da projekat sadrži barem 25% aktivnosti i mjera koje se odnose na zaštitu životne sredine.

 U članu 40 stav 5 poslije riječi „Listu vina“ dodaju se riječi „sa zaštićenim geografskim porijeklom“: Predložena izmjena je predviđena iz razloga što u trenutku donošenja važećeg teksta zakona nije bilo vina sa zaštićenim geografskim porijeklom, jer sistem označavanja PDO/PGI nije kao takav bio implementiran, te je potrebno navedeni stav precizirati.

 U članu 41 poslije stava 2 dodaje se novi stav radi detaljnijeg opisa dodatnih ograničenja u proizvodnji organskog vina, sa aspekta primjene enoloških postupaka.

 Član 46 ovog zakona mijenja se radi usklađivanja s tekovinom EU, koja se odnosi na označavanje i prezentovanje vina. Naime, nakon usvajanja Zakona o vinu 2016. godine, u evropskim propisima uvedeni su postupci djelimične i potpune dealkoholizacije vina, kao i prateće odredbe za označavanje dealkoholizovanih proizvoda, a koje su obavezni elementi etikete: izrazi dealkoholizovano i djelimično dealkoholizovano, zatim rok trajanja vina sa sadržajem alkohola manjim od 10%vol.. Takođe, budući da je vino hrana, obavezni podaci za označavanje vina su nutritivna vrijednost i popis sastojaka.

 Članom 58 stav 2 izvršena je izmjena na način što se definiše da inspekcijski nadzor nad sprovođenjem ovog zakona vrši poljoprivredni inspektor, a sprovođenje službenih kontrola vrši Uprava za bezbjednost hrane, veterinu i fitosanitarne poslove“.

 Ovaj zakon stupa na snagu 8 dana od dana objavljivanja u "Službenom listu Crne Gore", nema razloga da primjena Zakona bude odložena.

**V PROCJENA FINANSIJSKIH SREDSTAVA ZA SPROVOĐENJE ZAKONA**

 Za sprovođenje ovog zakona nije potrebno obezbjeđivati finansijska sredstva u Budžetu Crne Gore.